 Dịka otu nụzọ ịkwadobe nhọpụta ọchịchị ahụ na-abịa nihu nala anyị nahọ a, ụlọ mgbasa ozi Anambra Newspapers And Printing Corporation bụ ụlọ ọrụ na-ebipụta akwụkwọ akụkọ National Light, Ka Ọ Dị Taa na Sportslight Xtra ejikọọla aka ọnụ, ya na ọtụtụ ụlọ mgbasa ozi ndị ọzọ dị na steeti Anambra wee hazie ma chịkọba nrụrịta ụka maka ndị ji aha otu ndọrọ-ndọrọ dị iche iche azọ ọkwa sineeti na mpaghara ọgbọ nta nkwàdo sineeti atọ e nwere na steeti ahụ.  Oke mmemme ahụ bụ nke weere ọnọdụ nụlọ ezumezu dị nogige isi ụlọ ọrụ National Light dị nAwka bụ isi obodo steeti ahụ, ma bụrụkwa nke dọtara ndị na-egwu okwe ndọrọ-ndọrọ, otu jikọtara ndị otu nkịtị dị iche, ndị nta akụkọ, tinyere ọhanaeze na òtù ndị ọzọ.Nokwu mmàlite ya maka ya bụ nrụrịta ụka, onyeisi ụlọ ọrụ National Light, bụ maazị Chuka Nnabụife mèrè ka a mara na ebumnobi mmemme ahụ bụ iji mara banyere ntozu-okè onye ọbụla nime ndị ahụ na-azọ ya bụ ọkwa ọchịchị, ebumnobi ya nyegara ndị ọ na-achọ ịnọchite anya ha, ihe ndị dị oke mkpa ọ ga-ebu ụzọ chụsò ma o nweta nturu ugò, tinyere ihe ndị ọzọ e kwèsiri ịma bànyere ya, dịka o sìrì metụta ọkwa ọchịchị ahụ ọ na-azọ, iji nyere ndị mmadụ aka ịtụnyere ma họpụta onye kacha ma, onye kachara tozù òkè na onye kachara mara nke ekwe na-akụ nihe gbasaara ọchịchị na nnọchi anya.Ọ kọwara ya bụ nrụrịta ụka dịka mkparịta ụka netiti ndị na-azọ ọkwa ọchịchị na ọhanaeze, ma kwuo na ọ ga-enyekwa aka bèlàtà ịkọtọ mmadụ, ibugharị okwu asị na ozi na-abụghị eziokwu banyere ndị na-egwu okwe ndọrọ-ndọrọ, tinyere ọtụtụ uru ndị ọzọ ọ ga-eweta, nihi na onye ọbụla ga-eji ntị ya wee nụrụ site nọnụ onye ọbụla nime ndị ahụ na-azọ ọchịchị kwọnkwem. Ọ kọwakwazịrị nke ahụ dịka otu nime ọtụtụ ọrụ dị iche iche ụlọ mgbasa ozi nwere, bụ nke mezịrị ha jiri hibe ya bụ mmemme, ma tòkwazie ụlọ mgbasa ozi dị iche iche sonyere na nke ahụ.Ka ọ na-azagasị ajụjụ na mmemme ahụ bànyere ihe o jiri hụta onwe ya dịka onye kachara tozu òkè iji ọkwa ahụ ọ na-azọ, otu nime ndị sonyere na nrụrịta ụka ahụ, ma bụrụkwa onye ji aha otu ndọrọ-ndọrọ ọchịchị People Democratic Party PDP azọ ọkwa ịnọchite anya ọgbọ nta nkwàdo Anambra Etiti nụlọ ọgbakọ sineeti ala anyị, bụ oriakụ Uche Ekwunife Ịyọm kpọpụtasịrị ụfọdụ nime ahụmahụ na mmụta o nwetagoro nụlọ ọgbakọ omebe iwu etiti abụọ e nwere nala anyị bụ ebe ọ nọgòrò opekata mpe, ihe ruru ahọ iri na isii, jiekwa ọkwa dị iche iche na ha, ma mee ka a mara na nke ahụ emeela ya nnọọ ka ọ bụrụ ọkacha mma nihi na o sitela na ha wee mara nke ekwe na-akụ nihe metụtara ezi nnọchi anya na imebe iwu.Ọ kpọpụtazịkwara iwepute atụmatụ iwu ga-akwàdó ma chekwabakwa ikeke dịịrị ụmụ nwaanyị, kwàlite udo na ịdị notu, ezi nchekwa, na ọdịnihu ndị ntoro, tinyere inye ndị ntorobịa na ụmụnwaanyị nkwàdo, dịka ụfọdụ nime ihe ndị ọ ga-ebu ụzọ chụsòó ma o nweta nturu ùgò.Nazịza nkè ya banyere ajụjụ ndị ahụ, onye ọzọ sonyere na ya bụ nrụrịta ụka ma bụrụkwa onye ji aha otu ndọrọ-ndọrọ ọchịchị African Democratic Congress ADC azọ ọkwa ịnọchite anya ọgbọ nta nkwàdo Anambra Etiti nụlọ ọgbakọ sineeti ala anyị, bụ maazị Tony-Uche Ezekwelụ kpọpụtasịkwara ma kọwasịa ahụmahụ, nnụcha na mmụta dị iche iche o nwetàgoro nebe dị iche iche o jigoro ọkwa dịka onye ndu na onye nnọchi anya, nke gụnyere ụlọ ọgbakọ omebe iwu steeti Anambra, otu jikọtara ụmụakwụkwọ niile nala Nigeria, bụ National Association of Nigerian Students NANS, otu Ọhanaeze Ndị Igbò, otu jikọtara ndị ntorobịa niile nala anyị, tinyere ọtụtụ òtù ndị ọzọ, bụ ebe o mepụtasịkwara ọtụtụ ihe dị iche iche dara ụda, bụzị nke mere e ji akpọ ya Ọchịagha Ndị Ntorobịa, ma kwuo na ihe ndị a niile ákwádóla ya ma mee ka ọ bụrụ onye tózùrù òkè na onye kacha mma iji ya bụ ọkwa ọ na-azọ.O kwuru na isi sekpụ ntị nihe ndị ọ gà-achụsò ma o nweta nturu ùgò gụnyere: ikwuchite ọnụ ndị Igbo, ichekwaba na ịgba mbọ hụ na e mezùpùtara ọchịchọ obì ndị Igbo; ịgba mbọ ka e nwògharịa ọdịdị na ọnọdụ nke ala anyị site nime ka mpaghara ọbụla kwụụrụ onwe ya ma gharazie ịdabèrè na gọọmenti etiti; ịkwàdò ndị ntorobịa na ụmụnwaanyị; itinye atụmàtụ ìwu ka e gbòchie ndị ọchịchị izipụ ụmụ ha mba òfèsi ịga gụọ akwụkwọ, iji hụ na e nwògharịrị ọnọdụ agụm akwụkwọ ala anyị, tinyere ọtụtụ ihe ndị ọzọ.Najụjụ ọnụ a gbárà ha bànyere nrụrịta ụka ahụ, onyeisi oche òtù jikọrọ òtù ndị òtù nkịtị dị iche iche e nwere nala anyị Civil Society Organizations ngalaba steeti Anambra, bụ maazị Chris Azor, na nnukwu onye enyemaka pụrụ iche nye Gọvanọ Willie Obianọ nihe gbasaara agụm akwụkwọ ogoogo dekọndịrị, bụ maazị Paul Ifeanyị kọwara ya bụ mmemme dịka nke magburu onwe ya, nihi ọtụtụ uru dị iche iche nke ahụ ga-ewèta site ninyere ndị na-atụ akwụkwọ aka ịmara ma tụnyere ndị kacha tozu òkè na ya bụ nhọpụta na-abịa nihu, tinyekwuoro na ọ ga-abụ ihe ijide ndị ahụ na mbé, ihe ha ga na-elekwàsị anya wee na-arụ ọrụ ma ọ bụrụ na ha nweta nturu ùgò, nakwa ihe a pụrụ iji kpọchigha akọnaụche ha oge ọbụla ha malitere ịda mbà nọrụ ha, ime nke na-ezighị ezi ma ọ bụ ịgbakụta nkwà ha kwere azụ.Ha kwara arịrị ma katọọ otu ụfọdụ ndị na-egwu okwe ndọrọ ndọrọ ọchịchị ugbu a sizị agbakụta nrụrịta ụka azụ, bụ nke a kpọrọ ha isonye na ya iji wee gwa ndị mmadụ ebumnobi ha bànyere ọkwa ha na-azọ; ha wee site nụzọ dị otu ahụ na-agharịpụ ndị mefùrù ọtụtụ ego iji hazie ya bụ ọgbakọ na ìgwè mmadụ ndị bịara ịnụrụ ọnụ mmiri okwu ha dịka ndị na-achọ ịnọchite anya ha na gọọmenti, ma kọwaa na nke ahụ na-egosi nnọọ na onye dị otu ahụ bụ onye na-enweghị ihe ọ chị, onye na-elelị mmadụ nakwa onye ngharịpụ dị nọbara ya, nihi na ọ ghaghị ịga nihu na-agharịpụ ndị mmadụ ma ọ bụrụ na o mechagodu bànye nọkwa ahụ.Ha kelezịkwara ndị ahụ na-egwu okwe ndọrọ-ndọrọ, bụ ndị bịara abịa, maka iweputa oge ha, ma kpọkukwazie ọhanaeze ndị gere ntị ka ha werezie uche ha tụlee ma mara onye kacha tozu òkè na onye kachara nwe ezi ebumnobi bànyere ha, iji wee tụnyere onye dị òtù ahụ na nhọpụta ahụ na-abịa nihu. 